Pušiti i s rakom pluća?
Jedna nova studija ukazuje da između trećine i polovice oboljelih od raka pluća ponovno počinje pušiti nakon liječenja
Neki ljudi nisu u stanju prestati s pušenjem čak i ako imaju rak pluća. Povezanost pušenja i raka pluća je dobro poznata. Ali znanstveni tim Sveučilišta Washington u gradu St. Louisu u Saveznoj Državi Missouri, prikupio je dokaze da mnogi pacijenti koji su oboljeli od raka pluća nastavljaju s tom navikom. Psiholog Mark Walker i njegove kolege pratili su više od 150 bolesnika kod kojih je bolest otkrivena u jako ranoj fazi razvitka. Svim je tim bolesnicima oboljeli dio pluća bio odstranjen kirurškim putem i veliki je dio njih dobio odlične prognoze za potpuno ozdravljenje. Walker je ustanovio da ih je više od trećine, godinu dana nakon dijagnosticiranja bolesti i terapeutskog zahvata, ponovo počelo pušiti. "Naša procjena da se 37% tih pacijenata vratilo pušenju, jako je konzervativna. Iskreno govoreći, vjerujemo da se i do 50% vratilo pušenju iako ne u mjeri u kojoj su to radili prije otkrivanja bolesti," kaže Walker i dodaje da postoji nekoliko razloga za ovakvo ponašanja. Jedan je ovisnost o nikotinu koje se teško odreći. Drugi je činjenica da je pušenje navika, do te mjere ukorijenjena u psihu mnogih da postaje socijalna potreba. Zbog toga je velikom broju ljudi gotovo nemoguće prestati s pušenjem iako su svjesni da će ih koštati života. "Oni se ne vraćaju pušenju zbog toga što su neobazrivi ili ne shvaćaju ozbiljno svoju situaciju. Poriv je jednostavno jači od želje za prekidanjem. Ovisnost je toliko snažna da mnogi svjesno odluče kockati se sa svojim životom," kaže Mark Walker. On ističe da liječnici opće prakse ne smiju pretpostaviti da će pacijenti dijagnosticirani s rakom pluća prestati s pušenjem. Oni im moraju pomoći da prestanu. On dodaje da bi ta pomoć trebala postati prioritet javnog zdravstva u cjelini.